Dacă instanța de judecată a dispus față de tine una dintre sancțiunile menționate mai sus (punctul 1) și te afli în perioada de supraveghere, ai de făcut următoarele: vei avea o primă întrevedere cu un consilier de probațiune care îți va explica: regulile, măsurile și obligațiile pe care le ai de respectat, consecințele nerespectării măsurilor de supraveghere și a obligațiilor stabilite prin sentința penală, planificarea activităților pe durata termenului de supraveghere, data, ora și locul următoarelor întrevederi. te vei prezenta la serviciul de probațiune la datele stabilite de consilierul de probațiune; vei avea de respectat cinci măsuri de supraveghere și, posibil, de îndeplinit una sau mai multe dintre următoarele obligații: muncă neremunerată în folosul comunității, un program de reintegrare socială, un curs de calificare profesională sau de pregătire școlară, anumite obligații cu caracter de interdicție, cum ar fi: obligația de a nu conduce, de a nu intra în legătură cu anumite persoane, de a nu te afla în anumite locuri stabilite de instanța de judecată etc. De reținut: este posibil ca instanța de judecată să stabilească obligații civile în sarcina ta. În acest caz trebuie să achiți sumele stabilite, cel mai târziu cu 3 luni înainte de expirarea termenului de supraveghere. De reținut: pe durata termenului de supraveghere vei fi liber (în loc să fii în penitenciar), dar va trebui să respecți ceea ce a stabilit instanța de judecată prin sentința penală și să nu ai o atitudine agresivă/nepotrivită față de consilierul de probațiune sau față de alte persoane implicate în procesul de supraveghere!